LIETUVOS RESPUBLIKOS SVEIKATOS APSAUGOS MINISTRAS –

VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS

SPRENDIMAS

DĖL BŪTINŲ SĄLYGŲ LANKANT ASMENIS STACIONARIOSE SOCIALINĖS GLOBOS ĮSTAIGOSE

2020 m. birželio 17 d. Nr. V-1496

Vilnius

Vadovaudamasis Lietuvos Respublikos civilinės saugos įstatymo 15 straipsnio 2 dalies
1 ir 4 punktais, Lietuvos Respublikos žmonių užkrečiamųjų ligų profilaktikos ir kontrolės įstatymo 37 straipsnio 2 dalies 1 punktu, Lietuvos Respublikos Vyriausybės 2020 m. vasario 26 d. nutarimo Nr. 152 „Dėl valstybės lygio ekstremaliosios situacijos paskelbimo“ 4.2.2.1 papunkčiu, Valstybiniu ekstremaliųjų situacijų valdymo planu, patvirtintu Lietuvos Respublikos Vyriausybės 2010 m. spalio 20 d. nutarimu Nr. 1503 „Dėl Valstybinio ekstremaliųjų situacijų valdymo plano patvirtinimo“, Lietuvos Respublikos Ministro Pirmininko 2020 m. vasario 27 d. potvarkiu Nr. 43 „Dėl valstybės lygio ekstremaliosios situacijos valstybės operacijų vadovo paskyrimo“ ir atsižvelgdamas į Pasaulio sveikatos organizacijos rekomendacijas, nusprendžiu:

1. Įpareigoti stacionarių socialinės globos įstaigų, skirtų senyvo amžiaus ir neįgaliems asmenims, teikiančių stacionarias ilgalaikės (trumpalaikės) socialinės globos paslaugas, nepriklausomai nuo nuosavybės formos ir pavaldumo, vadovus užtikrinti, kad šiose įstaigose gyvenančių socialinių paslaugų gavėjų (toliau – gyventojų) lankymas būtų organizuojamas laikantis šių sąlygų:

1.1. vieną gyventoją jo kambaryje tuo pačiu metu gali lankyti vienas asmuo;

1.2. lankytojui viso lankymo metu rekomenduojama dėvėti nosį ir burną dengiančias priemones (veido kaukes, respiratorius ar kitas priemones);

1.3. lankymo trukmė gali būti ne ilgesnė nei 15 min.;

1.4. lankyme gali dalyvauti tik asmenys, neturintys ūmių viršutinių kvėpavimo takų ligų ir kitų užkrečiamųjų ligų požymių (pvz., karščiavimas, sloga, kosulys, pasunkėjęs kvėpavimas ir pan.);

1.5. lankymas turi būti organizuojamas taip, kad būtų užtikrinamas kuo mažesnis gyventojo fizinis kontaktas su lankančiais asmenimis;

1.6. kai gyventojo ir jį aplankyti atvykusio asmens susitikimas vyksta stacionarios socialinių paslaugų įstaigos patalpose, jose lankymo metu neturi būti pašalinių, susitikime nedalyvaujančių asmenų;

1.7. pasibaigus gyventojo ir jį aplankyti atvykusio asmens susitikimui patalpos, kuriose jis vyko, turi būti išvėdinamos ir išvalomos;

1.8. 1.1 – 1.3 papunkčių nuostatos netaikomos, kai lankytojai su gyventojais susitinka lauke;

1.9. turi būti sudaryta galimybė matuoti darbuotojų, gyventojų ar lankytojų kūno temperatūrą;

1.10. Prie įėjimo pateikti informaciją:

1.10.1. apie asmens higienos laikymosi būtinybę (rankų higieną, kosėjimo, čiaudėjimo etiketą ir kt.);

1.10.2. apie tai, kad į įstaigą neįleidžiami asmenys, turintys ūmių viršutinių kvėpavimo takų ligų požymių (sloga, kosulys, pasunkėjęs kvėpavimas ir pan.).

1.11. Užtikrinti, kad šalia įėjimų į stacionarių socialinės globos įstaigas, būtų sudarytos galimybės rankų dezinfekcijai (gerai matomoje vietoje pakabintos rankų dezinfekcijai skirtos priemonės).

2. Pripažinti netekusiu galios Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. balandžio 1 d. sprendimą Nr. V-653 „Dėl COVID-19 ligos (koronaviruso infekcijos) prevencijos ir kontrolės būtinųjų sąlygų stacionariose socialinės globos įstaigose“ su visais pakeitimais ir papildymais.

Sveikatos apsaugos ministras – valstybės lygio

ekstremaliosios situacijos valstybės operacijų vadovas Aurelijus Veryga